**Kriteriji vrednovanja u predmetu Hrvatski jezik**

(predmetna područja: jezik i komunikacija, književnost i stvaralaštvo, kultura i mediji)

Praćenje i vrednovanje provodi se kontinuirano tijekom čitave nastavne godine, u pravilu na svakom nastavnom satu. U jednom danu moguće je organizirati jednu pisanu i jednu usmenu provjeru, ili dvije usmene provjere. Pisane provjere se najavljuju i upisuju u razrednu knjigu unaprijed prema dogovorenom zakonskom roku, dok se usmene provjere provode na svakom nastavnom satu bez prethodne najave.

Razlikuju se sumativno (brojčano) i formativno vrednovanje (prikupljanje i bilježenje zapažanja i informacija o napretku učenika, radu, zalaganju…).

Tri su pristupa vrednovanju koja se primjenjuju u školskim ustanovama: vrednovanje kao učenje, vrednovanje za učenje i vrednovanje naučenog.

Vrednovanje za učenje pruža učeniku povratnu informaciju o samom procesu njegovog učenja, ukazuje se na dobre i loše strane i usmjerava učenika kako poboljšati vještinu učenja. Učenik dobiva konkretnu informaciju koje je sadržaje potrebno usvojiti da bi se poboljšao konačan uspjeh. Vrednovanje za učenje ne rezultira ocjenom, njime učenik dobiva informaciju što se od njega očekuje da bi napredovao.

Vrednovanje kao učenje je proces u kojem učenici vrednovanjem uče. Učenici mogu vrednovati svoja postignuća (samovrednovanje) ili mogu vrednovati jedni druge (vršnjačko vrednovanje). Cilj je da osvijeste svoje jače strane i nedostatke, steknu samopouzdanje i preuzmu odgovornost za svoje učenje. Razvijaju refleksiju o vlastitom učenju i napretku i pripremaju se za samostalno učenje.

Vrednovanje naučenog provodi se nakon završenog procesa učenja neke nastavne lekcije/cjeline i rezultira brojčanom ocjenom. Brojčano ocjenjivanje uvijek će se popratiti i formativnim vrednovanjem – bilješkom, gdje će se navesti koje je sadržaje učenik ispitan, koje je ishode usvojio i na čemu još treba raditi da bi ostvario bolji rezultat. Neke od metoda vrednovanja naučenog su: pisana provjera znanja, usmena provjera znanja, vrednovanje pisanih radova, različitih aktivnosti, izlaganja…

Prilikom vrednovanja učitelj će se koristiti različitim metodama, a kriterije vrednovanja će prilagođavati konkretnim aktivnostima i ishodima čija se usvojenost provjerava. Prije svakog vrednovanja učenici će biti upoznati s time što se od njih očekuje, odnosno, s kriterijima vrednovanja u konkretnoj aktivnosti.

Prilikom izrade nekih radova (uz lektiru, medijsku kulturu i sl.) učitelj oblikuje kriterije vrednovanja za tu aktivnost i upoznaje učenike s njima, usmenim ili pisanim putem. Prilikom usmenog jezičnog izražavanja i vrednovanja pisanih radova (školskih zadaćnica, problemskih članaka, literarnih radova, raznih vrsta pisanih tekstova…) učenike će se ocjenjivati na temelju opisnika (S. Listeš, L. Grubišić Belina).

Na početku godine u pravilu se provodi inicijalno/uvodno provjeravanje s ciljem da se provjere kompetencije učenika, učenik dobiva povratnu informaciju o tome je li potrebno dodatno ponoviti neke sadržaje, učitelj izrađuje plan daljnjeg učenja. Vrednuje se formativno.

Usmeno provjeravanje može se provoditi na svakom nastavnom satu, bez najave. Moguće je usmeno provjeravati usvojenost bilo kojeg dijela gradiva koje je obrađeno do tog nastavnog sata.

Pisana provjera znanja najavljuje se unaprijed. Učenicima se najavljuje koje će se gradivo provjeravati, kakav oblik zadataka mogu očekivati. Prije pisane provjere svi će se zadatci uvježbati na sličnim primjerima poput onih u pisanoj provjeri. Rezultira sumativnim vrednovanjem – brojčanom ocjenom. Učitelj može povremeno provesti i pisanu provjeru znanja bez prethodne najave, ali tada je ne ocjenjuje brojčano, već formativno – bilješkom.

Ne postoji obveza ponavljanja pisane provjere prilikom koje je velik broj učenika dobio negativnu ocjenu, bez obzira na to o koliko je učenika riječ. Učitelj u tom slučaju utvrđuje koji su razlozi za učenički neuspjeh i samostalno odlučuje hoće li ponoviti pisanu provjeru. Provjera se ponavlja nakon ponovnog uvježbavanja gradiva ako učitelj procijeni da trenutno znanje učenika nije dovoljno za nesmetan nastavak učenja.

Ocjenjuje se uvijek javno u razredu, učenik ima pravo na usmeno obrazloženje svake ocjene. Također, učenik se u bilo kojem trenutku može informirati kod predmetnog učitelja o svom trenutnom uspjehu i saznati u kojem području predmeta može biti bolji da bi postigao veći uspjeh. Učenik ima pravo vidjeti sve svoje pisane provjere/uratke/zadatke nakon ocjenjivanja.

U predmetu se vrednuju sljedeći segmenti: usvajanje i primjena jezičnih sadržaja (gramatika, pravopis, pravogovor), razumijevanje književnih pojmova i stvaralaštva što obuhvaća i lektirna djela, razumijevanje medija i medijskih sadržaja, aktivnost u virtualnoj učionici ukoliko se bude provodila online nastava. Svi kriteriji vrednovanja jednako važe za svaki oblik nastave.

Zaključna ocjena na kraju školske godine ne mora biti aritmetička sredina svih upisanih ocjena u e-dnevniku. Zaključna ocjena rezultat je rada, truda i usvojenosti ishoda koji su se pratili i vrednovali kroz čitavu godinu. Kod zaključivanja ocjena prosječne ocjene po predmetnim područjima ne bi smjele odstupati više od jedne ocjene od zaključne ocjene (npr. ako je očekivana zaključna ocjena vrlo dobar, tada nijedno od predmetnih područja ne bi smjelo biti ocijenjeno ocjenom dovoljan.)

Ispravljaju se samo negativne ocjene. Ukoliko učenik dobije negativnu ocjenu iz nekog dijela gradiva, eventualni ispravak te negativne ocjene provest će se u roku od dva tjedna, usmenom provjerom. Ukoliko učenik u tom roku ne ispravi tu ocjenu, ona će ostati negativna. Ukoliko bude potrebno učenik će na kraju školske godine dobiti još jednu priliku za ispravak.

Ako učenik bude uhvaćen u prepisivanju za vrijeme provedbe pisane provjere znanja, pisana provjera mu se oduzima, a predmetni učitelj o svemu zapisuje bilješku u e-dnevnik i obavještava razrednika/cu. Učeniku se iz pisane provjere upisuje negativna ocjena.

Kriteriji za ocjenu odličan (5):

Nastavne sadržaje učenik usvaja i razumije u potpunosti, rješava sve vrste zadataka za provjeru znanja uz minimalne pogreške, piše i govori u skladu s gramatičkom i pravopisnom normom standardnog jezika, ima prilično bogat i razvijen rječnik, često samostalno potiče razgovor, odgovara na pitanja i postavlja pitanja kako bi došao do informacije.Samostalno i točno interpretira književne tekstove pokazujući razumijevanje književnoteorijskog pojmovlja, redovito čita lektiru, predaje na vrijeme zadaće u učionici pri čemu je vidljiv trud i napredak u usvajanju ishoda, redovito prati komentare učitelja, ispravlja eventualne pogreške i pokazuje interes za svoje učenje.

Kriteriji za ocjenu vrlo dobar (4):

Nastavne sadržaje gotovo u potpunosti razumije, pokazuje jako dobro razumijevanje jezičnih pojmova te rješava sve vrste zadataka za provjeru znanja uz malo pogrešaka, piše i govori u skladu s gramatičkom i pravopisnom normom standardnog jezika, uglavnom točno interpretira književna djela.Povremeno samostalno potiče razgovor, odgovara na pitanja i postavlja pitanja kako bi došao do informacije.Redovito čita lektiru, uglavnom redovito predaje zadaće na vrijeme, prati svoj rad, ispravlja pogreške na koje učitelj ukazuje u komentarima.

Kriteriji za ocjenu dobar (3):

Nastavne sadržaje većinom razumije bez većih poteškoća, jezične sadržaje usvaja polovično, uz neke veće pogreške, književna djela interpretira uz malu pomoć učitelja ili udžbenika, većinu književnoteorijskih pojmova dobro razumije premda ih ne zna sve precizno definirati, uglavnom se pridržava normi standardnog jezika uz poneki dijalektizam, prilično točno se služi gramatičkim i pravopisnim pravilima u usmenom i pisanom izražavanju.Djelomično redovit u čitanju lektire, ponekad kasni s predajom zadaća koje nadoknadi, aktivnost u učionici je promjenjiva, ispravlja pogreške na zahtjev predmetnog učitelja.

Kriteriji za ocjenu dovoljan (2):

Nastavne sadržaje usvaja tek djelomično, jezične pojmove usvaja uglavnom na razini prepoznavanja i upamćivanja bez većeg razumijevanja, književnoteorijske pojmove usvaja djelomično, prepoznaje ih u tekstu često uz pomoć nastavnika, pravilno se izražava usmeno i u pisanom obliku uz poticaj i veće pogreške kao i mnogo dijalektizama, rječnik je oskudan.Neredovito čita lektiru, zadaće predaje s kašnjenjem, rješava zadatke polovično, ne prati komentare učitelja pa ne ispravlja uočene pogreške, ne pokazuje zanimanje za poboljšanje vlastitog rada i procesa učenja.

Kriteriji za ocjenu nedovoljan (1)

Učenik ne usvaja jezične sadržaje niti na minimalnoj razini, književne pojmove ne razumije te nije u stanju interpretirati tekst ni uz pomoć učitelja, prilikom usmenog ili pisanog izražavanja ne poštuje norme standardnog jezika, lektiru ne čita, ne predaje zadaće, ne pokazuje interes za vlastiti rad i napredak, odbija popraviti eventualne pogreške nakon inzistiranja predmetnog nastavnika, nezainteresiran za rad.

Postotci za sumativno vrednovanje pisanih provjera:

0-49 nedovoljan (1)

50-61 dovoljan (2)

62-75 dobar (3)

76-89 vrlo dobar (4)

90-100 odličan (5)

Učiteljice:

Tea Della Croce

Tea Fabris Matulić

Anđela Jureta